IP/09/398 Brussell, 13 ta’ Marzu 2009 Il-kaċċa sostenibbli Il-Kummissjoni Ewropea tappoġġa l-kaċċa sostenibbli u tirrikonoxxi li l-kaċċa tal-istaġun tal-għasafar selvaġġi tista' tkun ta' benefiċċju għall-konservazzjoni tal-ħabitat. Il-kaċċa hija waħda mill-ħafna attivitajiet potenzjali li jsiru fis-siti tan-Natura 2000 - in-netwerk ekoloġiku ta' żoni naturali protetti tal-UE, li tkopri madwar 20 % tal-art u l-ilmijiet kontinentali tagħha. Tista' tikkontribwixxi għall-isforzi komuni fil-ġestjoni ta' ambjenti naturali importanti bħal ma huma l-artijiet mistagħdra, ix-xagħri u l-artijiet agrikoli. Dan huwa essenzjali biex titreġġa' lura u titħares il-bijodiversità tal-Ewropa li qed tinxtorob b'rata allarmanti: it-tnaqqis ta' għasafar komuni bħal ma huma l-għasfur tal-bejt, il-ħuttaf u l-ħeġel huwa eżempju ċar ta' din it-tendenza inkwetanti. Fl-2001, il-Kummissjoni varat Inizjattiva tal-Kaċċa Sostenibbli bil-kooperazzjoni tal-Istati Membri, il-grupp tal-konservazzjoni tal-għasafar BirdLife International u l-Federazzjoni tal-Għaqdiet tal-Kaċċa u Konservazzjoni tal-UE [Federation of Associations for Hunting and Conservation of the EU (FACE)] Fl-2004, Birdlife International u FACE iffirmaw ftehim internazzjonali dwar il-kaċċa fi ħdan l-ambitu tad-Direttiva dwar l-Għasafar. Il-gwida hija r-riżultat ta' kollaborazzjoni bejn l-isforzi biex jiġu ppreżentati l-aqwa prattiki biex jintlaħaq dan l-għan. Filwaqt li timmira għall-konservazzjoni globali tal-għasafar, il-gwida tiffoka fuq iż-żmien meta ssir il-kaċċa ta' rikreazzjoni, fuq kif jintaqqas ir-riskju li l-għasafar u l-ambjenti naturali tagħhom jiġu mfixklin u fuq il-kundizzjonijiet li jawtorizzaw il-kaċċa f'ċirkostanzi eċċezzjonali. L-għan huwa li jiġu ċċarati kemm punti li jistgħu jkunu ambigwi u wkoll r-rekwiżiti minimi tad-direttiva. B'hekk il-kaċċaturi ikunu jistgħu jeżerċitaw l-attivitajiet tagħhom b'mod sostenibbli. Regoli dwar il-kaċċa tal-għasafar selvaġġi fl-UE. Fl-UE, il-kaċċa hija rregolata bid-Direttiva tal-1979 dwar l-Għasafar Selvaġġi. Għalkemm il-qtil tal-għasafar huwa projbit b'mod ġenerali, tista' ssir kaċċa għal ċerti speċi meta l-għasafar ma jkunux qed ibejtu jew jitgħammru matul il-perjodu ta' migrazzjoni (jew ir-Rebbiegħa) Dawn il-perjodi magħluqa huma ta' importanza kritika biex l-għasafar selvaġġi jitħallew iġeddu l-popolazzjonijiet tagħhom. Din id-Direttiva tinkludi lista ta' 82 speċi li jistgħu jiġu kkaċċati fl-Istati Membri tal-UE. Il-perjodi tal-kaċċa huma ffissati f' livelli nazzjonali abbażi ta' prinċipji u dejta xjentifiċi, u jvarjaw skont li-speċi u l-post ġeografiku. Il-pajjiżi tal-UE għandhom is-setgħa li jawtorizzaw jew le il-kaċċa għall-ispeċi elenkati f'din id-Direttiva. Eċċezzjonalment, l-Istati Membri jistgħu jawtorizzaw l-qbid jew il-qtil ta' għasafar koperti mid-Direttiva barra l-istaġun normali tal-kaċċa għal numru limitat ta' raġunijiet, iżda biss jekk ma jeżistux alternattivi oħra. Id-Direttiva tal-Għasafar Selvaġġi Id-Direttiva tal-Għasafar Selvaġġi hija l-iktar biċċa leġiżlazzjoni antika dwar in-natura u waħda mill-iktar importanti, li tipprovdi protezzjoni wiesgħa għall-ispeċijiet tal-għasafar selvaġġi kollha li jpassu b'mod naturali l-Unjoni Ewropea. Kienet reazzjoni għat-tħassib li dejjem jiżdied dwar it-tnaqqis fil-popolazzjoniiet tal-għasafar selvaġġi fl-Ewropa minħabba t-tniġġis- u t-telfien tal-ħabitat, kif ukoll minħabba attivitajiet mhux sostenibbli. Kienet ukoll għarfien tal-fatt li l-għasafar selvaġġi, li ħafna minnhom huma tal-passa, huma wirt kondiviż tal-Istati Membri u li l-konservazzjoni tagħhom teħtieġ kooperazzjoni internazzjonali. It-tnedija se ssir nhar is-16 ta' Marzu fil-17,30, l'Hôtel de Roquelaure, 246 Boulevard Saint Germain, 75007 Paris. Għal aktar dettalji, ara: http://ec.europa.eu/environment/nature/conservation/wildbirds/hunting/index_en.htm